กคช.ปลื้มยอดจองบ้านเอื้อพุ่งในมหกรรมรักบ้านฯ
กคช. ฟุ้งยอดจองอาคารพาณิชย์ทำลายสถิติ 40 ยูนิตไม่ถึงชม.ขายเกลี้ยง หลังเปิดพรีเซลในงาน "มหกรรมรักบ้าน รักครอบครัว รักประเทศไทย"
7 ก.พ. 2553

กคช. ฟุ้งยอดจองอาคารพาณิชย์ทำลายสถิติ 40 ยูนิตไม่ถึงชม.ขายเกลี้ยง หลังเปิดพรีเซลในงาน "มหกรรมรักบ้าน รักครอบครัว รักประเทศไทย"
นายศิริโรจน์ ชาวปากน้ำ รองผู้ว่าการการเคหะแห่งชาติ (กคช.) กล่าวถึงความคืบหน้าการจัดงาน "มหกรรมรักบ้าน รักครอบครัว รักประเทศไทย" ซึ่งจัดขึ้นในระหว่างวันที่ 5 - 14 ก.พ. 53ว่า ในวันแรก (5 ก.พ.) ของการจัดงานที่สำนักงานใหญ่ของ กคช. ปรากฏว่าได้รับการตอบรับอย่างดี โดยโครงการบ้านเอื้อฯในพื้นที่กทม.และปริมณฑล มียอดจองซื้อสูงถึง1,000 หน่วย และคาดว่าจะสามารถทำยอดได้ตามเป้าที่วางไว้ 
นอกจากนี้ กคช.ยังได้เปิดพรีเซลโครงการ ที่อยู่อาศัยระดับกลางระดับราคา 0.6-7 ล้านบาท 4 โครงการใน 3 ทำเล ซึ่ง กคช. ดำเนินการพัฒนาในเชิงพาณิชย์ คือ โครงการพาร์ควิว ร่มเกล้า,พาร์ควิลกรุงเทพกรีฑา-ร่มเกล้า, การ์เด้นวิว บางปู และกรีนเพลส ปากเกร็ด โดยโครงการทั้งหมดจะพัฒนาในรูปแบบโครงการบ้านของคนรุ่นใหม่ ซึ่งประกอบด้วย บ้านเดี่ยว ทาวน์เฮาส์ และคอนโดมิเนียม โดยเปิดให้ลูกค้าที่สนใจวางเงินจอง 10,000 บาท ในงานดังกล่าว ซึ่งในการเปิดพรีเซลวันแรกปรากฏว่า ในที่อยู่อาศัยประเภทอาคารพาณิชย์ ในโครงการพาร์ควิล ร่มเกล้า ราคา 3.5 ล้านบาท จำนวน 40 ยูนิต สามารถขายได้หมดในเวลาไม่ถึง 1 ชั่วโมง 
ขณะที่บ้านเดี่ยว ทาวน์เฮาส์นั้นมียอดขายเป็นที่น่าพอใจ อย่างไรก็ตาม มีเพียง 2 โครงการ จาก 4 โครงการเท่านั้นที่ขายดี เนื่องจากอีก 2 โครงการนั้นลูกค้าส่วนใหญ่อยู่ในย่านสมุทรปราการ และแจ้งวัฒนะ ซึ่งหลังจากนี้ กคช.จะไปเปิดบูธขายในพื้นที่เพื่อให้ลูกค้าในแต่ละทำเลเข้ามาจองซื้อบ้านในโครงการได้สะดวกขึ้น โดย กคช. ตั้งเป้าว่า ในช่วง10วันนี้จะสามารถมียอดขายใน 4 โครงการไม่ต่ำกว่า 70% 
ทั้งนี้ สำหรับลูกค้าที่ จะจองซื้อบ้านใน 4 โครงการดังกล่าว สามารถวางเงินจองซื้อบ้านได้ในราคา 10,000บาท และผ่อนดาวน์ 15% เป็นเวลา 20 เดือน ส่วนเงินค่างวดที่เหลืออีก 85% กคช.จะส่งชื่อ ขอสินเชื่อต่อ ธนาคารอาคารสงเคราะห์ ธนาคารออมสิน และธนาคารอิสลาม  โดยมีระยะเวลาชำระค่างวด 20 ปี ในอัตราดอกเบี้ยคงที่ 4.5% โดยหลังจากที่มียอดจองครบ 70% แล้วกคช.จะเสนอเรื่องต่อ ครม.เพื่อขออนุมัติพัฒนาโครงการดังกล่าวอีกครั้งหนึ่ง